**বিচারপতিকে ‘মাই লর্ড’ না বলতে নির্দেশনা**

হাইকোর্টের একটি বেঞ্চ আদালতে মামলা শুনানির সময় বিচারপতিকে ‘মাই লর্ড’ বা ‘ইওর লর্ড শিপ’ না বলতে নির্দেশনা দিয়েছেন। আদালত ‘ইওর অনার’ বা ‘স্যার’ সম্বোধন করতে বলেছেন।

বিচারপতি শেখ মো. জাকির হোসেন ও বিচারপতি একেএম জহিরুল হকের বেঞ্চ থেকে মঙ্গলবার এ সংক্রান্ত বিজ্ঞপ্তি জারি করা হয়েছে।

এই বেঞ্চের জ্যেষ্ঠ বিচারপতি বিচার চলাকালে বলেন, ‘দাসত্বের সময় নেই, প্রভুরা চলে গেছে। আজ থেকে মাই লর্ড/লর্ড শিপ নয়, ইওর অনার বা স্যার সম্বোধন করবেন।’

এ সময় উপস্থিত সহকারী অ্যাটর্নি জেনারেল মাহফুজুর রহমান বলেন, ‘এটা সম্মানার্থে।’ জবাবে আদালত বলেন, ‘ইওর অনার বা স্যার সম্বোধন করলেও আমরা সম্মানিত বোধ করব।’

পরে সহকারী অ্যাটর্নি জেনারেল মাহফুজুর রহমান লিখন সাংবাদিকদের বলেন, নির্দেশনাটি শুধু এই একটি বেঞ্চের জন্য।